Yfirbyggð stoppistöð Borgarlínu ráðgerð í HR Drög að samningi HR og borgarinnar um Borgarlínu og yfirbyggða stoppistöð í Háskólanum í Reykjavík voru samþykkt í borgarráði síðastliðinn fimmtudag . Á næstunni hefst einnig hönnunarsamkeppni um nýja brú yfir Fossvoginn . Hvorutveggja er liður í fyrsta áfanga uppbyggingar vegna Borgarlínu milli Hamraborgar og Hlemms . Samkvæmt áætlunum Borgarlínu er gert ráð fyrir að þessi áfangi verði tilbúinn árið 2023 . Þessi hluti Borgarlínunnar mun liggja frá samgöngumiðstöð á BSÍ reitnum eftir Nauthólsvegi að stoppistöðinni við HR sem staðsett verður vestan við háskólann . Þaðan liggi hún yfir Fossvogsbrúna og að Hamraborg í Kópavogi . Á brúnni verður gert ráð fyrir hjóla - og göngustíg ásamt akreinum fyrir almenningssamgöngur sem tengjast stíga - og gatnakerfi Kópavogsbæjar og Reykjavíkurborgar . Í drögum að samkomulagi HR og borgarinnar er gert ráð fyrir töluverðri aukningu á byggingarmagni á svæðinu . Nýjar byggingarnar eru m.a. hugsaðar fyrir nýsköpunarstarf og þekkingarsköpun á vegum háskólans , auk almennrar þjónustu . Framundan er vinna við gerð nýs deiliskipulags fyrir svæðið .